Snectacole 
Shakespeare 


e „NOAPTEA REGILOR“ LA TEATRUL NAŢIONAL 
DIN IAŞI ŞI TEATRUL DIN BACĂU 


e „FEMEIA ÎNDĂRĂTNICĂ“ LA TEATRUL 
DIN CONSTANŢA 


e „PERICLES“ LA TEATRUL DIN BRAŞOV 


Partitură polifonică îmbrăţişind, într-o variată și solidă compoziţie arhitec- 
tonică, teme şi formule stilistice diverse, Noaptea regilor (A douăsprezecea noapte) 
se numără constant printre favoritele teatrelor noastre, cunoscînd, de-a lungul anilor, 
numeroase montări. În stagiunea recent încheiată, ea a prilejuit teatrelor din Piteşti, 
Iaşi, Bacău, Tg. Mureş, Petroşeni o adevărată competiţie artistică. Două spectacole 
— cel al Naţionalului ieșean şi cel al colectivului din Bacău — se impun atenției, 
pentru saltul, dincolo de transpunerea materialului literar într-un eşafodaj corect, 
spre montări de o originalitate marcată. Foarte deosebite unul de celălalt, compuse 
fiecare în altă tonalitate, aceste spectacole dovedesc că regizorii (Crin Teodorescu 
la Iaşi, Vlad Mugur, invitat la Bacău) au „desfoiat“ textul, replică cu replică, într-o 
manieră personală, recompunînd apoi întregul în conformitate cu cerințele ideii 
pe care au ales-o ca dominantă şi subordonînd acesteia întreg arsenalul mijloacelor 
de expresie. (În scopul avantajării celei mai fidele corespondențe de ton şi imagine, 
aceste deosebiri merg pînă la optarea pentru traduceri diferite — cea a lui Florian 
Nicolau şi, respectiv, a lui Mihnea Gheorghiu.) 


* * + 


Reprezentaţia ieșeană este construită pe prospectarea filonului comic al piesei, 
în adincurile căruia sint descoperite o varietate de realități sociale şi psihologice 
şi o inepuizabilă bogăţie de relații umane. Ea pare să se organizeze sub motto-ul 
vitalităţii generoase, mustind de sevele bucuriei și poftei de viaţă, și al bunului-simţ 
al poporului, iradiind optimism şi sănătate morală. 

Această optică a determinat pe regizor să imprime montării caracteristicile 
de stil ale unui spectacol popular. O revărsare de sunet, lumină şi culoare, impetuoasa 
euforie colectivă, prilejurile de farsă şi veselie devin expresia torentului de energie 
descătuşat de sărbătoarea carnavalului, canalizindu-se într-o sarcastică respingere 
a puritanismului ; într-un al doilea plan, cu armele mai subtile adecvate țintei, ata- 
cul vizează snobismul — fie el discret sau afişat. Astfel, cu toată neîntrerupta suită 
de chefuri şi petreceri, spectacolul ocolește atît bufoneria benignă, cu hazul ei gra- 
tuit, cît şi gluma licenţioasă, atmosfera tulbure şi dizolvantă de dezmăţ. 

Pentru ca toate acestea să fie şi mai evidente, Crin Teodorescu a aplicat între- 
gului o tentă italienizantă. Localizarea în Iliria este subliniată ; decorul deschide, 
printr-o arcadă între porți de castel, perspective spre port, fundalul este făcut din 

Noaptea regilor la Teatrul Naţional „Vasile Alecsandri” din lași :Alfons Radvansehi (sir Andrew), 
Rella Ghiţescu (Maria), Virgil Raiciu (Sebastian), Adina Popa (Olivia). Ștefan Dăncinescu (Feste), 
lon Lascăr (Malvolio), Adrian Tuca (Fabian), Cornelia Gheorghiu (Viola), Gheorghe Macovei (Sir 
Toby), Marcel Finchelescu (Orsino) 


pînze de corabie, în scenă evoluează măști și costume de arlechini şi colombine. 
Mişcarea e executată cu temperament — dansul îşi are şi el locul —, altercaţiile au 
stridenţe meridionale, duelul e amplificat la virtuozități pardaillanești. Se creează 
astfel o ambianţă în care grupul vesel al celor puşi pe ştrengării nu mai este purtă- 
tor de dezordine şi imoralitate, ci devine exponentul unei stări de spirit, cucerind o 
adeziune plină de simpatie. Cu aerul său disprețuitor şi grav, Malvolio apare ca un 
antipatic „trouble-fete“, iar puritanismul său rigid, despuiat de orice justificare, se 
arată ca prefăcătorie absolută. Un alt soi de săgeți, de o rafinată ascuțime, se în- 
dreaptă către devitalizata aristocrație. Orsino şi Olivia se refugiază într-o lume arti- 
ficială şi rece, în care neinarmarea lor să fie cît mai puțin vizibilă, tocmai pentru 
că aromele puternice şi culorile tari ale vieţii îi înspăimiîntă. Bucuriile simple, pe 
care le disprețuiesc, au pentru ei acreala strugurilor inaccesibili, căci sentimentele 
le sînt falsificate şi purtările contrafăcute de ambiția „pozei“, de sclavia „aparenţei“. 
De aici, aerul blazat şi intelectualismul proclamat al ducelui, precum şi morga de 
„grande dame“ a contesei. Poziţia regizorului e, faţă de aceștia, extrem de severă, 
neadmiţind nici o indulgență lirică ; chiar și în final, el refuză să-i absolve, apăsînd 
pe uşurinţa cu care Orsino se îndreaptă spre o altă iubire și pe impulsurile despo- 
tice ale Oliviei. 

Spectacolul se bizuie pe un continuu apel la fantezia şi aptitudinile actorilor. 
S-a construit mult pe text, în folosul cristalizării unor momente expresive, al înche- 
gării unor grupaje de o mare frumuseţe plastică și, în același timp, de reală sucu- 
lență comică. Există, desigur, pe parcurs și momente de scădere a tensiunii, după 
cum alte scene se arată prea încărcate, sugerind oportunitatea unei acţiuni de selec- 
ție și concentrare. Rămiîn însă în memorie tablouri de o accentuată teatralitate, ai 
căror animatori sînt de obicei Sir Toby, Sir Andrew şi Fabian, împreună cînd cu 
nefericitul Malvolio, cînd cu năstrușnicul Feste. (De pildă, savuroasa scenă din gră- 
dină, în jurul scrisorii.) , 

Aceeași risipă de fantezie defineşte scenografia. Hristofenia Cazacu, formată 
la şcoala decorului de operă, a simţit nevoia să vizualizeze la maximum, creînd me- 
reu jocului actorilor puncte de sprijin în decor. Viziunea ei este poetică şi bogată 
în nuanţe, şi scena a fost mereu copleșită de locuri de joc particularizate atent, cu 
multe detalii. Uneori, elemente frumoase și expresive în sine s-au anulat prin acu- 
mulare, sau au concentrat atenția în mod nepotrivit, pierzindu-şi caracterul de cadru. 
De cîteva ori, flacăra inspiraţiei a ţişnit, învăluind scena într-o vrajă, ca în decorul 
înfățișînd grădina Oliviei, în care copacii par imenşi boboci de magnolia stilizaţi. 
După această explozie de capacitate creatoare, evoluţia artistei va cunoaște proba- 
bil faza epurării de balasturi, a rafinării selecţiei, pentru a pune în valoare, purifi- 
cate, liniile esențiale. 

Ceea ce este în acest spectacol strălucire şi virtuozitate se vădește, la o atentă 
cercetare, ca rezemîndu-se pe pilonii etern solizi ai caracterizării atente și precise 

-a personajelor. În caruselul încurcăturilor de situații, actorii echipei Naţionalului au 
adus, de pe o poziţie interpretativă caracterizată prin cultură şi profunzime, moti- 
varea logică a celor mai secrete aspirații, explicația psihologică lucidă şi deromanti- 
zată a contradicţiei leit-motiv : „nu sînt ce par a fi“. Așa au apărut calculul perfid 
și mizantropia invidioasă ale unui Malvolio zugrăvit cu o înțepenită demnitate slu- 
garnică (paradox magistral intuit de artistul emerit Ion Lascăr); jovialitatea vigu- 
roasă și bonomă, nuanțată de şmecherie practică, pe care G. Macovei a ferit-o, cu 
inteligentă subordonare față de prospețimea spectacolului, de deliciile unui comic 
prea gros ; tristețea hazului forţat și a fricii agresive ale unui Sir Andrew bătrin, 
căruia viața i se scurge printre degete, în ciuda disperatelor încercări de a prinde 
din zbor savoarea clipei (Alfons Radvanschi). Apoi, pe alt plan, distincția amară cu 
care Marcel Finchelescu desenează un Orsino însingurat, marcat de uscăciune sufle- 
tească, şi severitatea aproape științifică cu care Adina Popa disecă exemplarul de 
lux al doamnei nobile, neştiind în fond nimic, dar debitind mereu principii și rețete 
de viaţă, cu aerul că ştie totul. I-am reproşa acestei excelent gindite distribuții doar 
nepotrivita alegere a interpretei Mariei, care nu pare să aibă datele indicate pentru 
rol, fiind pusă în situația — neplăcută pentru o actriţă de certă valoare — de a 
mima pînă la afectare. Un capitol special deschide Cornelia Gheorghiu — purtă- 
toarea „principiului activ“, a sentimentelor mari şi autentice ; jucind cu inteligență 
și umor, ea o înzestrează pe Viola cu trăsături de un farmec aparte, în care graţia 
şi fragilitatea se îmbină cu inițiativa şi îndrăzneala, într-unul din acele portrete 
de om al Renașterii „apt pentru viaţă“, pe care dramaturgia shakespeareană l-a im- 
pus în multiple ipostaze. 

Ne-a fost mai greu să înțelegem motivele care l-au împiedicat pe un actor 
de resursele artistului emerit Şt. Dăncinescu să se dăruie deplin complexului rol al 
bufonului Feste. Căci, dacă giumbușlucurile și acrobaţiile verbale le-a executat cu . 
ușurință şi antren, el pare să se fi refuzat oricărei emoţii lirice, oricărei credințe 
fierbinţi, nelăsîndu-se ispitit de adîncimile de gîndire și de simţire ale personajului. 
Am regretat-o pentru că, prin contribuţia lui, tonusul optimist şi vivace al montării 
s-ar fi împlinit într-o perspectivă de mai caldă şi vibrantă umanitate, într-o mai am- 
plă cuprindere filozofică. 


+ o * 


Aceeaşi Noapte a regilor sună, pe scena teatrului băcăuan, în altă gamă. Poate 
-că transcrierea acestui „clocot de ris“ care este piesa în registrul delicat al semito- 
nurilor e greu de imaginat; am asistat totuşi la un spectacol de eleganţă, aerat și 
spumos ca o dantelă, în care tuşele de comic sint dispuse după regulile unei savante 
punctuaţii, săpindu-se în memorie cu atit mai trainic. 

Dacă, la Iași, totul părea să proclame: „lată, aceasta este viaţa și astfel tre- 
buie ea trăită“, am descifrat la Bacău o atitudine mai puţin categorică, mai înclinată 
spre meditaţie, spre analiză. Supratema acestui spectacol pare să fie încercarea omu- 
lui de a înțelege și a cunoaşte viața, recunoscîndu-se mereu „ucenicul“, „cel care pri- 
mește“ ; receptivitatea şi nonreceptivitatea, puritatea morală şi tinerețea sufletească 
funcţionează drept criterii de definire şi grupare a personajelor. Textul este rostit 
în aşa fel încît pe primul plan al atenţiei să se situeze nu sensurile lui imediate, 
legate de acţiune, ci ințelesurile mai adinci. Astfel se descoperă spectatorului, 
aproape replică cu replică, o filozofie în care adevărurile mari şi mici, celebrele cu- 
getări shakespeareene, atit de darnic presărate cu orice prilej, se întrețes necontenit. 
Iar actorii se situează pe poziţia celui care trăieşte revelația adincimii odată cu spec- 
tatorul. Se creează astfel un soi de „suspense“ intelectual, în sensul bun al cuvîn- 
tului, o stare de atenţie nerăbdătoare, de curiozitate, care molipsește de febra desco- 
peririlor chiar pe cei mai deplin familiarizați cu piesa. Asemenea perspective ine- 
dite oferă spectacolul cu privire la cuplul Sir Toby-Sir Andrew ; divorţul lor intim 
este adiîncit și explicitat, înclinația lor comună pentru cultul lui Bachus nemaicon- 
fundîndu-se cu aparențele prieteniei. Relaţia aceasta are toată detașarea afectivă a 
dispreţului, căci Sir Toby îşi mînă cumva amicul cu cravașa batjocurii şi a indife- 
renţei, beneficiind în mod conştient de superioritatea omului care „ştie pe ce lume 
trăieşte“ asupra celui care nu înţelege nimic. Acelaşi criteriu al disponibilității inte- 
lectuale funcționează şi în cazul lui Malvolio, a cărui mumificată aroganță de parve- 
nit se clădeşte, în perspectiva acestei montări, în primul rînd pe o prostie din spe- 
cia agresivă. Există apoi planul conflictului Olivia-Orsino, în care insuccesul ducelui 
:se leagă de incapacitatea de a se adapta împrejurărilor, de indolenta lui structurală. 


in Mara 


Noaptea regilor la Teatrul din Bacău: 
George Mottoi (Peste), Marin Ionescu 
(Sir Andrew), Kitty Stroescu (Maria), 
lon Niculeseu-Brună (Sir Toby), 


Sint linii de gindire schițate discret, în peniță ; ele converg însă, subliniind că viața 
este făcută pentru cei capabili s-o înţeleagă şi s-o supună, că omul e om în primul 
rînd prin inteligenţă şi sensibilitate, şi nu prin putere, bani, poziţie socială. De aceea, 
spectacolul se sprijină mult pe o Marie foc de deşteaptă, care deţine iniţiativa, im- 
boldul la acțiune, pe o Olivie deschisă şi umană, dispusă să priceapă şi să accepte 
și, ca o încununare, pe un bufon care adună și ordonează înţelepciunea și poezia, 
ca albina, într-un fagure, mierea. 

Pe această direcție poetico-filozofică a spectacolului s-a produs una din acele 
întilniri creatoare care se încrustează în amintire, între regizor şi actorul-interpret 
al bufonului. Vlad Mugur şi-a mai semnalat şi cu alte prilejuri înclinația pentru 
explorarea zonelor poeticului. În montarea de la Bacău — de altfel prefațată de o 
suită de sonete shâkespeareene, inspirat alese pentru a ajuta respectivelor personaje 
să se exprime —, el şi-a desfășurat această preferinţă pe un teren fertil, învăluind 
întregul într-o aură de lirism. Bufonul devine vioara I, George Mottoi realizînd 
un rol de maturitate artistică ; apariţiile lui sînt așteptate şi urmărite cu răsuflarea 
tăiată, căci emană tot mai ample unde concentrice. Mottoi şi-a compus un chip stra- 
niu, mișcările îi sînt feline, cu prelingeri şi salturi de pisică. O vibraţie aproape 
dureroasă îi însoțește zimbetul, de un atoateînţelegător sarcasm. Feste al lui e me- 
lancolic, dar nu de o melancolie dezarmată ; uneori e răutăcios, chiar dur, executiînd, 
ca în vis, aeriene volute pe strunele întinse ale sensibilităţii publicului, și punînă 
în asta tot atita farmec cît rafinament. 

Regizorul are în acest spectacol marele merit de a fi obţinut, fără a se pune 
pe sine în evidenţă prin abuz de trouvailles-uri, ca aproape fiecare actor (sînt două- 
trei excepţii, care nu izbutesc să altereze impresia) să participe, cu clarviziune şi 
autoexigenţă, la descoperirea posibilităților sale. Am văzut un Malvolio a cărui 
prostie solemnă este dezvăluită fără reticențe, clar şi nuanţat (Virgiliu Florescu) ; 
un Sir Toby original în seriozitatea stăpinită şi gravă cu care debitează cele mai 

năstruşnice potriveli de cuvinte, de un comic incorporat în substanţa intimă a exis- 
tenţei sale (Ion Niculescu-Brună, artist emerit); un Sir Andrew de o stupiditate 
absolută în inconștiența ei, mînuind cuvintele ca pe tăişurile amenințătoare ale unor 
cuțite, cu un aer absent şi o candoare stupefiantă, pe care Eugen Antohi va trebui 
doar să-l ferească de ispitele șarjei groase, ce-i dau citeodată tircoale ; o cameristă 
spontană, veselă, afectuoasă şi bună camaradă, plăcută și sănătoasă (Kitty Stroescu) ; 
un Orsino nonşalant, „cu capul în nori“, parcă mai degrabă vrednic de compătimire 
decit de dragoste, ironizat cu îngăduință de Ion Buleandră; o Olivie delicată și 
transparenţă ca un cristal (Lucia Burkovski) ; şi, în sfîrșit, o Violă pe care foarte 
tinăra Constanţa Zmeu a voit-o stingace și timidă, scoţind efecte amuzante din în- 
drăznelile ei înspăimintate şi patetice. 

Toată această lume pestriță trăieşte efectiv în scenă, îşi consumă acolo emo- 
tiile şi sentimentele, stabileşte comunicări. Scena beţiei ; „cascada“ de hohote în 
care Maria îşi antrenează complicii la farsă (şi, pînă la urmă, întreaga sală) ; tabloul 
în care bufonul joacă, alternativ, propriul său rol și cel al „bunului părinte Topaz“, 
discutind doar cu mîinile întemniţatului Malvolio (singurele vizibile pentru specta- 
tor), sint momente care strălucesc prin contopirea frumuseţii plastice a imaginii cu 
expresivitatea „benzii sonore“ (text, muzică, zgomote) şi cu încărcătura de emoție 
creatoare a interpreţilor. Contribuie la frumuseţea aceasta şi luminozitatea sceno- 
grafiei (H. Novac) ; în decor şi costume e mult alb şi roşu, punctate şi delimitate 
cu negru. Elementele, puţine şi suple, creează ceea ce se cheamă spații de joc. 

Pregătirea acestui spectacol a creat în teatru o atmosferă de maximă solici- 
tare artistică. Faţă în faţă cu un text atît de bogat şi de dens, beneficiind de îndru- 
marea unui regizor cunoscut pentru aptitudinile sale pedagogice — cărora li se dato- 
reşte formarea unora dintre actorii de frunte ai tinerei generaţii —, colectivul băcă- 
uan a simțit bucuria şi noblețea efortului de autodepăşire, realizind un progres cate- 
goric şi esenţial față de nivelul la care se prezenta la sfîrşitul stagiunii trecute. Este 
un cîştig a cărui consolidare — de aşteptat şi de dorit în spectacolele anului teatral 
în deschidere —, poate marca intrarea teatrului într-o nouă etapă a evoluției sale. 


* * * 


Teatrul din Constanța se conturează în ultimul timp ca un teatru cu marcate 
preferințe pentru comedie ; e o tendință derivată atît din cerințele unui public foarte 
divers şi în veşnică primenire — public care, o bună parte din an, caută la teatru 
în primul rînd divertismentul —, cît şi din confluența aptitudinilor trupei. Între 
aceste coordonate, exigenţa selecţiei nu este întotdeauna destul de evidentă ; inclu- 
derea în repertoriu a unei comedii clasice indică însă încercarea de a statornici anu- 
mite criterii de valoare. 

Femeia îndărătnică este, poate, printre comediile shakespeareene, cea mai sim- 
plă şi mai directă în exprimarea sensurilor. Caracterele, sentimentele, acțiunile sînt 
aici impregnate de un realism categoric, climatul moral este de o robusteţe fără echi- 
voc, iar umorul, întotdeauna viguros, are o surdină care-l face mai ponderat ; toate 
acestea delimitează piesa, atît de graţioasele imbroglio-uri sentimentale cu travestiri 
(Doi tineri din Verona, chiar Cum vă place), cit şi de farsele „cu tilc“, în care fan- 
tezia dezlănţuită şi hazul hohotit nu cunosc oprelişti (Nevestele vesele, A douăspre- 
zecea noapte). Se simte că este vorba despre o realitate curentă a epocii dramatur- 
gului, pe care acesta n-a voit nici s-o înfățişeze sofisticat, nici s-o dilueze într-o tra- 
tare însiropată. 

Regizorul N. Al. Toscani nu s-a împiedicat în hiatul existent între prolog şi 
piesă, ci a găsit o cheie originală (chiar dacă nu absolut inedită în istoria spectaco- 
lului shakespearean de la noi), ce i-a permis să le lege într-o imagine scenică uni- 
tară : accentuarea şi păstrarea pînă la final a ideii de teatru în teatru. Instalat în- 
tr-un soi de lojă, care se încadrează în decor, Sly, trăgînd din cînd în cînd cite o 
dușcă, asistă la reprezentarea piesei, aţipeşte cînd evenimentele îl plictisesc sau, 
atunci cînd sentimentele îi sînt viu solicitate, întinde sticla, cu un gest consolator, 
actorului în suferință. Intervenţiile lui rămîn însă discrete, „de fundal“, şi nu stînje- 
nesc desfăşurarea acţiunii. Decorurile (uşoare, mai mult sugerate, viu colorate şi 
transformabile, manipulate dezinvolt de actorii-servitori, cu aerul că îndeplinesc 
treburi casnice) şi costumele (grefate pe fondul îmbrăcăminţii pestrițe a trupei ambu- 

lante) amintesc discret mijloacele modeste ale unei astfel de reprezentații improvi- 
zate, integrindu-se inspirat caracterului amuzant al spectacolului (scenografia : Elena 
Fortu). 

În acest cadru se desfășoară, alert și voios, povestea „îmblinzirii scorpiei“. Şi 
tocmai aici, în stabilirea raporturilor dintre prolog şi piesă, în alegerea diapazonu- 
lui, regizorul descoperă o idee originală, care surprinde şi forţează atenţia. El răs- 
toarnă obişnuinţele, aşezind accentele invers și oferind o altă perspectivă: căci, 
în timp ce pretextul montării spectacolului, farsa la adresa bețivului căldărar Sly 
— aşa-zisa realitate de la care pornește Shakespeare —, este tratat fantezist, cu 
tonuri de parodie, „reprezentaţia“ se bucură de atributele realismului. Păcăleala cu 
alură de vis de „1001 de nopţi“ are toată grosolănia organizatorilor, care înfăţişează 
noului calif, aiurit de beţie şi de iureşul revelaţiilor, cadre de tablouri goale, în care 
se perindă propriile lor chipuri, şi-i prezintă drept soţie (fără pic de grijă pentru 
aparențele feminităţii) un zdrahon de paj deghizat în modul cel mai grotesc cu pu- 
tinţă. Năvala gălăgioasei trupe de actori schimbă atmosfera, şi îndată ce, prin inter- 
mediul artei lor, vom păşi în mod declarat pe tărimul ficţiunii, cadrul real se rein- 
staurează ; povestea lor e depănată cu respect pentru logică, și vom crede ce au să 
ne spună, chiar dacă ceea ce ne povestesc e o istorie nostimă şi ei o înfăţişează 
glumind. Este o inteligentă pătrundere a viziunii lui Shakespeare despre teatru, ca 
artă aflată cu un pas înaintea vieţii, ca instrument pentru afirmarea unor idei şi ade- 
văruri noi, un delicat omagiu celui ce a făcut din această artă o forță activă. 

N. Al, Toscani a estompat întrucitva „al doilea plan“, pentru a apăsa asupra 
ciocnirii dintre Petrucchio şi Catarina. De la prima întîlnire a protagoniștilor, totul 
se polarizează în jurul conflictului dintre aceste caractere puternice, care, lovindu-se, 
se recunosc ca atare şi se apreciază. Competiţia temperamentelor aprinse este du- 
blată de un soi de tonică presimţire a viitoarei calde înţelegeri, de o nevoie de ma- 
nifestare spontană şi sinceră. Catarina îl studiază pe Petrucchio cu amuzată şi lucidă 
ironie, intuiește în el forța și energia pe care le respectă, se lasă prinsă, parcă, În- 
tr-un joc al cărui rezultat nu-i displace ; Petrucchio, la rîndul său, deşi se îmbată, 
progresiv, de propria-i autoritate, simte în soţie o egală în tărie şi inteligență şi se 
bucură de perspectivele vieţii pline de inedit alături de ea. Prin contrast, smerenia 
și blindeţea Biancăi și toate mașinaţiile pentru a-i obţine mîna dobindesc, de la 
început, culorile unei atitudini construite și convenţionale, pregătind finalul, în care 
căsnicia surorii cuminţi şi drăgălașe se anunţă clădită pe bazele destul de șubrede 
ale vanităţii reci şi calculate. 

Ceea ce nu i-a reușit în aceeași măsură regizorului este minuirea riguroasă 
a destul de amplei orchestre actoricești. Contrapunctul ce trebuie să rezulte din re- 
plici și acţiuni concomitente eșuează uneori, din lipsa unei ordonări corespunză- 
toare ; intrări, ieșiri, gesturi şi fraze se bruiază reciproc într-un mod neplăcut. În 
asemenea momente ies la iveală carenţe îngrijorătoare în ceea ce priveşte dicţiunea 
unora dintre actori. De asemenea, nu sînt la înălțimea concepţiei diriguitoare a spec- 
tacolului concesiile făcute, în unele scene, unor accente uşor vulgare, sau unor so- 
luţii de-acum uzate (de pildă, plimbările actorilor prin sală). 

Ileana Ploscaru este o actriţă atit de multilateral înzestrată încît nu vom 
spune nimic nou subliniindu-i calitățile. Ea n-a realizat o „scorpie“ dominată de 
temperament, ci şi-a imbogăţit interpretarea cu o căldură umană autentică, cu o 
aspirație vitală spre afirmarea personalității — toate acestea, cenzurate de un umor 
complice cu publicul, între graniţele unui remarcabil bun-gust. Dan Herdan, chiar 
dacă mai puţin sever cu sine însuşi, a apărut plin de strălucire, de nerv, presărîn- 
du-și rolul cu neprevăzute răsuciri de ton, ameninţind „dulce“ și pedepsind cu bono- 
mie, bucurindu-se în momentele cele mai neașteptate şi țesînd abil în jurul lui o 
atmosferă de solidaritate masculină. 

Poate şi în acord cu concepţia regizorală „în etaje“, poate şi din pricina insu- 
ficientei aplecări asupra propriilor partituri, nu toţi actorii au creat personaje con- 
turate. De aceea, portretelor realizate, cu acuratețe scenică, de Dem. Hagiac, Emil 
Sassu, Longin Mărtoiu, Ion Andrei, le lipseşte un plus de particularitate — grăun- 
tele de sare care să ie scoată din anonimat. Face excepție, în acest sens, nota dis- 
tinctivă, plină de haz, găsită de Alexandru Mereuţă, care a creat un Biondello- 
entuziast mesager al veștilor rele, mereu în contratimp cu situația. 


* * * 


Pericles este un roman scenic, povestea vieții zbuciumate a unui personaj — 
şi nu expresia caracterului acestuia ; de aceea, spre deosebire de alte „monografii 


94 
www.ĉimec.ro 


Pericles la Teatrul din Braşov: Ludovic 
Peteriiy (Lysimach) și Doina Tamaş 
Thaisa şi Marina) 


dramatice“, ca să le numim aşa — Corioian, Timon din Atena etc. —, personajul în- 
suşi are mai puţină importanţă decit ceea ce i se întimplă. În plină maturitate (piesa 
face parte dintre ultimele creaţii ale dramaturgului), Shakespeare îşi îngăduie luxul 
să pună deoparte toată măiestria lui de constructor, inegalabila știință de a realiza 
caractere, adoptind brusc, drept convenție, naivitatea însăşi. Poate că se amuză 
să ofere contemporanilor un divertisment aventuros şi pitoresc, așa cum şi astăzi, 
uneori, mari artişti îşi îngăduie s-o facă ; poate că, înainte de a ataca, în Furtuna, 
motivul filozofic cel mai grav şi mai amplu orchestrat al operei sale, luindu-și rămas 
bun de la categoriile absolute (confortabile, cumva, pe plan moral), incearcă — în 
Pericles şi în Poveste de iarnă — să le împingă pînă la capăt, desenind în alb şi 
negru, delimitind definitiv binele de rău. Cert este că, pentru o dată, omul care cu- 
noştea atit de profund viaţa încît şi astăzi, după patru secole, tresărim încă recunos- 
cînd că el, de fapt, ştia totul, vrea să ia în serios pretextele altădată evidente : mira- 
culoasele salvări din naulragii şi reîntilniri peste ani, capriciile destinului, jocurile 
hazardului, atît de glumeţ manevrate în Comedia erorilor, devin dintr-o dată impor- 
tante, esenţiale. E şi aici unul dintre secretele celui care, ştiind să înțeleagă necesi- 
tăţile istoriei, fie ele sîngeroase şi implacabile ca în Richard III, se apleacă, plin de 
respect şi de compasiune, în faţa individualităţii umane în suferință, proclam-du-i 
dreptul la fericire. 

De ce n-am mărturisi-o ? A realiza un spectacol cu această piesă (cart, ia lec- 
tură, delectează prin neprevăzutul asociaţiilor de idei) este cît se poate de dificil 
Munca depusă la Teatrul din Braşov, sub conducerea regizorului Ion Simionescu, are, 
de aceea, pe lingă meritele pionieratului, şi importanța unui act de cultură. Regizo- 
rul a căutat firul cu care să lege episoadele oarecum difuze şi l-a găsit în extragerea 
şi topirea într-un sistem central a tuturor firicelelor nervoase ale acțiunii. El a urmă- 
rit imaginea scenică răspunzind tiradelor, transcrierea vizuală a povestirilor lui 
Gower, şi astfel a izbutit să dea spectacolului coerenţă şi fluiditate. Intenţiile şi 
sensurile textului sînt explicitate. A fost de ajutor aici capacitatea de evocare şi su- 

gestie a imaginii scenografice : Maria- Dimitrescu-a știut să definească concis parti- 
cularităţile de atmosferă ale fiecăreia din escalele peregrinărilor lui Pericles. Ele- 
ganța gamelor de alb-argintiu, albastru, roşu ; linia amplă a costumelor; plantaţia 
inspirată, în adîncimea scenei ; zbaterea dramatică a catargurilor corăbiei în furtună; 
gradația luminii (care se întilneşte cu muzica) sînt tot atitea componente de valoare 
ale reprezentaţiei. 

Diversitatea situaţiilor — şi, de aci, a ritmului interior, a atmosferei — a com- 
plicat precizarea unei linii artistice directoare a spectacolului. Acesta oscilează între : 
tonurile realiste ale unui haz moderat şi înţelept în scena întilnirii cu pescarii (ce 
bine se aud aici uimitoarele — în raport cu vremea — concluzii shakespeareene des- 
pre organizarea societăţii !) ; amuzanta parodie din casa lui Cerimon ; tablourile de 
mare montare — „superproducție“ pentru teatru, cu balet şi desfăşurări de aparat, 
cu inexplicabile traiectorii de mișcare ; naturalismul cam trivial al scenelor dela 
bordel şi melo-ul tremolat al finalului. E adevărat că inconsecvența își are originea 
în text, dar poate că — mai important decît spiritul fiecărui fragment e totuşi spi- 
ritul întregului ! — aici am fi fost în drept să așteptăm punctul de vedere al regizo- 
rului, stabilind ierarhii şi contopind armoniile. 

Pentru trupă, care s-a întîlnit cu un text prezentind dificultăţi neobișnuite, 
eforturile de interpretare au constituit o veritabilă școală ; foarte imbucurător este 
că, deşi exista riscul apariţiei unor maniere de joc divergente, rezultatul este, dim- 
potrivă, o certă omogenizare. Am distins trăsături comune de ținută, prestanță sce- 
nică, pricepere de a crea centre de atenţie la Dimitrie Drăgan (Pericles), Doina Ta- 
maş (Thaisa și Marina), Zoe Maria Albani (Dionyza), Ludovic Peterify (Lysimach), 
George Ferra (Cerimon). Interpretul rolului titular s-a desfășurat pe o destul de 
largă gamă de sentimente şi a realizat momente de real dramatism, deşi o rezervă 
oarecum exagerată, o anume împietrire ameninţă să se transforme în monotonie. 
Doina Tamaş a adăugat celor menţionate căldură și poezie, George Ferra, dezinvol- 
tură și umor, iar Ion Jugureanu, la capitolul încercărilor „de virtuozitate“, a conferit 
celor trei roluri diferite trăsături individualizatoare, izbutind să se facă remarcat 
în special în Simonides. Personajul, destul de greu de definit, al lui Gower, a debu- 
tat pe o linie justă, fiind un soi de bard din vremea autorului, dar n-a avut destulă 
culoare şi haz. Bizară a fost întruchiparea Dianei, altoită pe un soi de Cupidon — 
nimerită, poate, într-una din scenele parodistice, dar anulind dramatismul pe care 
regizorul pare să-l fi voit în final, judecînd după jocul patetic al interpretului lui 
Pericles. 

Cu neîmplinirile menţionate, spectacolul își păstrează meritul îmbogăţirii 
repertoriului shakespearean al scenelor noastre, lărgind totodată considerabil orizon- 
tul de creaţie al teatrului braşovean. 


Ileana Popovici 


Coperta I '— Beate Fredanov (Stella Campbell) și Fory Etterle (G. B. Shaw) în ,,Dragă 
mincincsule*“ de Jerome Kilty (Teatrul „„Lucia Sturdza Bulandra“) 

Coperta IV — Lia Șahighian (Iocasta) şi Ion Dichiseanu (Oedip) în „,„Oedip Rege“ de Sofocle 
(Teatrul ,C. I. Nottara“) 

